**Ministru kabineta noteikumu projekts**

**“Valdes un padomes locekļu nominēšanas kārtība kapitālsabiedrībās,**

**kurās kapitāla daļas pieder valstij vai atvasinātai publiskai personai”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | 2020.gada 1.janvārī spēkā stāsies grozījumi Publiskas personas kapitāla daļu un kapitālsabiedrību pārvaldības likumā (turpmāk – Kapitālsabiedrību pārvaldības likums). Līdz ar to, ar 2020.gada 1.janvāri spēku zaudēs Ministru kabineta 2015.gada 1.decembra noteikumi Nr.686 “Kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome”. Tāpēc noteikumu projekta spēkā stāšanās laiks ir 2020.gada 1.janvāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Kapitālsabiedrību pārvaldības likuma 31.panta desmitā daļa un 37.panta 10 daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pārresoru koordinācijas centrs (turpmāk – PKC) ir izstrādājis noteikumu projektu, atbilstoši likumdevēja deleģējumam, kā arī, lai pilnveidotu valdes un padomes locekļu nominācijas procesa tiesisko regulējumu attiecībā uz tām kapitālsabiedrībām, kurās valstij kā dalībniekam (akcionāram) un atvasinātai publiskai personai kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās un atvasinātas publiskas personas kapitālsabiedrībās, kurās ir izveidota padome.  Noteikumu projekts izstrādāts, ņemot vērā Saeimā 2019.gada 13.jūnijā pieņemtajos grozījumos Kapitālsabiedrību pārvaldības likumā (likuma 31.panta desmitā daļa un 37.panta desmitā daļa) noteikto deleģējumu Ministru kabinetam. Atbilstoši iepriekš minētajam deleģējumam likumdevējs ir noteicis pienākumu Ministru kabinetam līdz 2019.gada 31.decembrim izstrādāt un pieņemt kapitālsabiedrību valdes un padomes locekļu nominēšanas kārtību valsts kapitāla daļu un atvasinātas publiskas personas kapitāla daļu pārvaldīšanas gadījumā, lai noteikumi varētu stāties spēkā ar 2020.gada 1.janvāri.  Turpmāk arī pašvaldību kapitālsabiedrību valdes un padomes locekļu nominācijas procesos būs jāpiemēro tādi paši principi kā valsts kapitālsabiedrību valdes un padomes locekļu atlasē, izņemot valsts kapitālsabiedrību padomes locekļu atlases centralizāciju. Tāpat arī turpmāk atkarīgo kapitālsabiedrību valdes un padomes locekļu nominācijas procesā būs jāpiemēro tie paši principi kā valsts vai pašvaldību kapitālsabiedrību valdes un padomes locekļu atlasē.  Likumdevējs ir sniedzis detalizētu uzskaitījumu, kuram regulējumam ir jābūt iekļautam Ministru kabineta noteikumos. Likumdevējs ir noteicis, ka Ministru kabinets nosaka kārtību, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās izveidota padome, tai skaitā:  1) kārtību, kādā notiek koordinācijas institūcijas sadarbība ar kapitāla daļu turētāju, nominācijas komisijas izveidošanas kārtību, sastāvu un nominācijas komisijas locekļiem izvirzāmās prasības;  2) minimālās prasības attiecībā uz valdes un padomes locekļu izglītību, valodu prasmi un darba pieredzi;  3) valdes un padomes locekļiem nepieciešamās kompetences un to novērtēšanas kārtību;  4) kārtību, kādā informācija par nominācijas procesa norisi un rezultātiem tiek dokumentēta un publiskota;  5) personāla atlases konsultanta pienākumus un ar to izpildi saistīto izdevumu segšanas kārtību.  Līdz ar to Ministru kabinets noteikumu projektā ir noteicis principus nominācijas komisijas veidošanai, minimālās prasības attiecībā uz valdes un padomes locekļu izglītību, valodu prasmi un darba pieredzi, kā arī informācijas publiskošanas prasības par nominācijas procesa norisi.    Noteikumu projekta mērķis ir nodrošināt valdes un padomes locekļu izvirzīšanas procesa atbilstību korporatīvās pārvaldības labās prakses principiem, nodrošināt atklātu, godīgu un profesionālu valdes un padomes locekļu atlasi, kas veicina profesionālas un kompetentas valsts kapitālsabiedrību, pašvaldību kapitālsabiedrību, atvasinātu publisku personu kapitālsabiedrību pārvaldības gadījumos.  Atbilstoši Kapitālsabiedrību pārvaldības likumam viena no būtiskām PKC funkcijām ir piedalīties visos valsts kapitālsabiedrību valdes un padomes locekļu atlases un novērtēšanas procesos, tādēļ PKC pārstāvji tiek iekļauti katrā nominācijas komisijā, kura tiek izveidota no nozares ministrijas vai kapitālsabiedrības padomes pārstāvjiem, PKC pārstāvja, neatkarīgiem ekspertiem un, ja nepieciešams, novērotājiem. OECD izvērtējumā par Latvijas praksi valsts kapitālsabiedrību pārvaldībā būtiskākā rekomendācija bija izveidot profesionālas kapitālsabiedrību padomes lielajās komerciālajās valsts kapitālsabiedrībās. Visu padomes locekļu atlasei tika veidotas nominācijas komisijas, kuru darbā piedalījās deleģētie PKC pārstāvji, kā arī kā neatkarīgie pārstāvji piedalījās pārstāvji no dažādām nevalstiskajām organizācijām. Līdz ar to PKC pārstāvji dalībā nominācijas komisijās ir guvuši nozīmīgus secinājumus par nepieciešamajiem uzlabojumiem tiesiskajā regulējumā attiecībā uz nominācijas procesu organizāciju un kandidātu vērtēšanu, kuri arī ir iekļauti šajā noteikumu projektā.  Savukārt ārvalstu prakses apzināšanas nolūkā PKC darbinieki 2017. gada rudenī un 2018. gada sākumā Ziemeļvalstu un Baltijas valstu mobilitātes programmas “Valsts administrācija” projekta “Zināšanu, pieredzes un labās prakses apmaiņa valsts kapitālsabiedrību korporatīvajā pārvaldībā” (“*Exchange of knowledge, experience and good practices in Corporate Governance of State-owned Enterprises”*) ietvaros iepazina Norvēģijas, Zviedrijas un Somijas pieredzi kapitālsabiedrību pārvaldības jomā, tiekoties ar valsts kapitālsabiedrības pārraugošajām institūcijām, nozares ministrijām, kā arī lielāko valsts kapitālsabiedrību pārstāvjiem. Ārvalstu prakses apzināšanas laikā, iegūtie secinājumi arī ir iekļauti šajā noteikumu projektā.   1. **Par nominācijas komisijas sastāvu.**   Ar grozījumiem Kapitālsabiedrību pārvaldības likuma 31. panta desmitās daļas 1.punktā un 37. panta desmitās daļas 1.punktā likumdevējs deleģējumā ir uzlicis par pienākumu Ministru kabinetam noteikt nominācijas komisijas izveidošanas kārtību, sastāvu un nominācijas locekļiem izvirzāmās prasības. Līdz ar to noteikumu projektā ir noteikta nominācijas komisijas izveidošanas kārtība.  Nominācijas komisijā iekļauj kapitāla daļu turētāja izvirzītos pārstāvjus vai kapitālsabiedrības padomes izvirzītos pārstāvjus, valsts kapitālsabiedrību gadījumā koordinācijas institūcijas izvirzīto pārstāvi, kā arī kā komisijas locekļus ar balsstiesībām iekļauj neatkarīgus ekspertus. Ja nepieciešams, nominācijas komisijas var piesaistīt novērotājus ar padomdevēja tiesībām, lai nodrošinātu atbilstības novērtēšanas caurskatāmību.  Lai nodrošinātu kapitāla daļu turētāja, padomes un nominācijas komisijas lomu savstarpēju skaidru nodalīšanu un veicinātu nominācijas procesa lielāku objektivitāti, noteikumu projekts paredz noteikt, ka kapitāla daļu turētāja un padomes izvirzīto pārstāvju skaits nominācijas komisijā ir ne vairāk kā divi pārstāvji, līdzšinējo trīs vietā.  Ņemot vērā, ka PKC kā koordinācijas institūcija nodrošinās valsts kapitālsabiedrību padomes locekļu centralizētu atlasi, tad PKC veicinās sadarbību ar valsts kapitāla daļu turētājiem, lai nodrošinātu, ka nominācijas komisijas sastāvs pēc iespējas tiek veidots tāds, lai nodrošinātu viedokļu dažādību, vairāk iesaistot neatkarīgos ekspertus.  Koordinācijas institūcija nepiedalās atkarīgo kapitālsabiedrību un atvasināto publisko personu kapitālsabiedrību valdes un padomes locekļu atlases un novērtēšanas procesos.   1. **Nominācijas komisijas darba organizācija.**   Lai nodrošinātu nominācijas komisijas labāku sagatavošanos kandidātu izvērtēšanai, noteikumu projekts paredz, ka pirms tās nominācijas komisijai tiek sniegta informācija par esošo situāciju kapitālsabiedrībā, tās stratēģiju, mērķiem un izaicinājumiem. Kapitāla daļu turētājs vai padome sagatavo informāciju nominācijas komisijai pēc iespējas pārskatāmā veidā un tik detalizētu, lai sagatavotā informācija palīdzētu nominācijas komisijai pilnvērtīgāk un kvalitatīvāk izvērtēt kandidātu iesniegtos vai klātienes intervijās sniegtos redzējumus kapitālsabiedrības attīstībai. Pēc nominācijas komisijas izveidošanas, nominācijas komisijas izveido un apstiprina nolikumu, kurā ietverama nominācijas komisijas darba organizācijas kārtība un prasības kandidātiem.     1. **Nominācijas komisijas locekļa un procesā iesaistīto personu apliecinājumi.**   Lai nodrošinātu interešu konflikta novēršanu, noteikumu projektā paredzēts, ka pirms kandidātu atbilstības novērtēšanas uzsākšanas visi nominācijas komisijas locekļi, novērotāji ar padomdevēja tiesībām, kā arī nominācijas procesā iesaistītais tehniskais personāls paraksta noteikumu pielikumos norādītos apliecinājumus.  Ar šiem noteikumiem tiek ieviesta jauna prasība parakstīt apliecinājumu arī nominācijas procesā iesaistītajam tehniskajam personālam, lai turpmāk izvairītos no daudzkārt nominācijas procesos praksē konstatētajiem gadījumiem, kad informācija par kandidātiem un to personu dati netiek nosargāti, kļuvuši zināmi pirms nominācijas procesa pabeigšanas.   1. **Valdes un padomes locekļu kandidātiem izvirzāmās pamatprasības.**   Noteikumu 1. un 2.pielikumā norādītas tās minimālās prasības, kuras jāizvirza valdes un padomes locekļu amata kandidātiem. Dažas no valdes un padomes locekļa amatam izvirzītajām prasībām ir tādas pašas vai līdzīgas, tomēr, vērtējot kopumā, tās nosakāmas atsevišķi valdes locekļiem un padomes locekļiem, ņemot vērā, ka atbildības un pienākumu apjoms padomes loceklim ir atšķirīgs no valdes locekļa, proti padomes loceklis nodrošina valdes darba pārraudzību, kapitālsabiedrības stratēģijas īstenošanas uzraudzību un novērtēšanu, citu padomes kompetencē esošo lēmumu pieņemšanu.  Ievērojot, ka padomes locekļiem kopā nepieciešams nodrošināt visu kapitālsabiedrības jomu pārzināšanu, noteikumu projekta 26.punktā ir nosauktas starptautiskajā praksē pieņemtais jomu sadalījums, ar mērķi padomes sastāvā iekļaut tādus locekļus, lai kopā būtu zināšanas un pieredze par finanšu jautājumiem un auditu, risku vadību un iekšējās kontroles sistēmu, stratēģijas izstrādi un īstenošanu, izpratne un zināšanas par jomu, kurā kapitālsabiedrība darbojas, korporatīvo pārvaldību, uzņēmumu un komandas vadību, iesaistīto pušu vadību.  Kapitālsabiedrību padomes un valdes locekļiem ir nosakāmas arī kompetences, piemēram, pozitīvu attiecību veidošana un uzturēšana, stratēģiskais redzējums, lēmumu pieņemšana un atbildība, pārmaiņu vadīšana, komunikācijas prasmes, informācijas analīzes un citas kompetences. Divas kompetences ir nepieciešams noteikt par būtiskām konkrētajam amatam.   1. **Viena no valdes un padomes locekļa kandidātam izvirzītajām prasībām – nevainojama reputācija.**   Lai veicinātu vienotu izpratni un vienveidīgu normas piemērošanu attiecībā uz kandidātam izvirzāmo pamatprasību – nevainojama reputācija, noteikumu projektā sniegts normas saturiskais ietvars šo noteikumu izpratnē. Par noteikumu projektā noteikto prasību piemērošanu valdes un padomes locekļu kandidātu nevainojamas reputācijas vērtēšanai. Nominācijas procesā vērtējot valdes un padomes locekļu kandidātu reputāciju, nominācijas komisija ņem vērā, ka nevainojama reputācija kapitālsabiedrību pārvaldības jomā ir tāda kandidāta rīcība, kas neatkarīgam vērotājam nerada šaubas par konkrētās personas spējām savus pienākumus izpildīt profesionāli, un rada pārliecību, ka konkrētais kandidāts pilnvarojuma līgumā uzticētos valdes vai padomes locekļa pienākumus veiks kā krietns un rūpīgs saimnieks Komerclikuma 169.panta pirmās daļas izpratnē. Kandidāta līdzšinējā profesionālajā darbībā nevajadzētu būt faktiem, kas liecinātu, ka kandidāta rīcība bijusi neatbilstoša krietna un rūpīga saimnieka rīcībai, piemēram, konstatēta nelikumīga rīcība ar finanšu resursiem, mantas izšķērdēšana, atcelšana (atsaukšana) no amata nepienācīgas pienākumu izpildes dēļ. Kapitālsabiedrības vadības reputācija veido arī daļu no kapitālsabiedrības kā uzņēmuma reputācijas un zīmola, tādēļ vērtējama arī tāda informācija par kandidāta līdzšinējo darbību, kas varētu nebūt savienojama ar labas korporatīvās pārvaldības un ētiskas attieksmes principiem, sabiedrības kopīgām vērtībām vai kapitālsabiedrības vērtībām, piemēram, citu personu goda un cieņas publiska aizskaršana, klaji neētiska vai negodprātīga rīcība. Nominācijas komisija informāciju kandidāta reputācijas novērtēšanai iegūst intervējot konkrēto kandidātu, kā arī izmantojot publiski pieejamos informācijas avotus. Vērtējot informāciju, kas par konkrēto kandidātu nonākusi nominācijas komisijas rīcībā, ir jāņem vērā tās izcelsme (avoti) un faktoloģiskais pamatojums.   1. **Kandidātu vērtēšana.**   Kandidātu atbilstības vērtēšanas rezultātus nominācijas komisija apkopo, aizpildot kandidātu vērtēšanas veidlapu, kas ir noteikumu 5. pielikumā.  Lai pilnveidotu kandidātu vērtēšanu un rezultātu aprēķināšanu, tiem izvirzīto prasību veidlapas un novērtēšanas veidlapa izteiktas jaunā redakcijā.  Katrs nominācijas komisijas loceklis aizpilda atsevišķu vērtēšanas anketu par katru kandidātu katrā vērtēšanas kārtā. Gadījumos, kad komisijas loceklis nepiedalās atsevišķu kandidātu vērtēšanā vai atstata sevi no kandidātu vērtēšanas, tiek ņemti vērā tikai to nominācijas komisijas locekļu vērtējumi, kuri klātienē piedalījušies kandidātu vērtēšanas procesā. Kandidāta gala novērtējums tiek aprēķināts kā vidējais aritmētiskais no kandidātu vērtējušo nominācijas komisijas locekļu vērtējumiem. Piemēram, ja nominācijas komisijā ir pieci locekļi, bet viens no tiem nav vērtējis trīs kandidātus no 10, tad šo trīs kandidātu gala novērtējumi tiek aprēķināti kā aritmētiskie vidējie no četru nominācijas komisijas locekļu, kuri vērtēja visus kandidātus, vērtējumiem. Pārējo septiņu kandidātu gala novērtējums tiek aprēķināti kā aritmētiskie vidējie no visu piecu nominācijas komisijas locekļu novērtējumiem.  PKC, piedaloties nominācijas komisiju darbā, ir secinājusi, ka kapitālsabiedrībās, kur valdes vai padomes locekļi pārzin vairākas jomas un papildu darba pieredze, izglītība, valodu zināšanas ir būtiskas amata pildīšanai, obligāto prasību pārsniegšana var tikt vērtēta.    Nominācijas komisija lēmumus pieņem, pamatojoties uz vērtēšanas rezultātiem, bet, ja vairāki kandidāti iegūst vienādu vērtējumu, lēmumu pieņem ar vienkāršu balsu vairākumu. Ja balsis sadalās līdzīgi, tad izšķirošā ir nominācijas komisijas vadītāja balss. Būtiski, ka visā kandidātu atlases un novērtēšanas procesā informācija par kandidātiem ir konfidenciāla un kapitāla daļu turētājam, kapitālsabiedrības padomei un nominācijas komisijai, kā arī nominācijas procesā iesaistītajam tehniskajam personālam ir aizliegts to izpaust trešajām pusēm, lai garantētu kandidātiem anonimitāti un nepieļautu jebkādu negatīvu seku rašanos kandidātiem saistībā ar viņu dalību atlases procesā.  Noteikumi paredz arī tiesības nominācijas komisijai pieņemt lēmumu par kandidātu atlases procesa pārtraukšanu, par to informējot valsts kapitāla daļu turētāju vai kapitālsabiedrības padomi, ja neviens kandidāts atbilstoši nominācijas komisijas vērtējumam pilnībā neatbilst amatam izvirzītajām prasībām.   1. **Nominācijas komisijas ieteiktā kandidāta noraidīšana.**   Atbilstoši noteikumu projektam kapitāla daļu turētājam vai kapitālsabiedrības padomei ir tiesības noraidīt nominācijas komisijas izvirzītos kandidātus, rosinot atkārtotu atlases procedūru, ja tam rodas pamatotas šaubas par izvirzītā kandidāta nevainojamo reputāciju, vai tā rīcībā ir cita informācija, kas Komerclikuma izpratnē ir uzskatāma par svarīgu iemeslu valdes un padomes locekļa atsaukšanai no amata.  Lai mazinātu risku, kas saistīts ar politisko pārstāvniecību vai nepamatotu politisku ietekmi kapitālsabiedrību pārvaldības institūcijās, ar grozījumiem Kapitālsabiedrību pārvaldības likumā, turpmāk nominācijas procesā iesaistītajiem lēmumu pieņēmējiem ir jāņem vērā, par valdes un padomes locekļa kandidātu nevarēs virzīt personu, kura ir vai pēdējo 24 mēnešu laikā ir bijusi politiskās partijas vai politisko partiju apvienības amatpersona.   1. **Valsts kapitālsabiedrību padomes locekļu centralizēta atlase.**   Ar grozījumiem Kapitālsabiedrību pārvaldības likumā likumdevējs ir noteicis PKC kā koordinācijas institūcijai papildu funkciju izveidot un uzturēt valsts kapitālsabiedrību padomes locekļu centralizētu atlasi. Lai nodrošinātu vienotu un profesionālu pieeju valsts kapitālsabiedrību padomes locekļu atlasē, kā arī veicinātu pastāvīgu zināšanu pārnesi uz citiem atlases procesiem, turpmāk notiks centralizēta valsts kapitālsabiedrību padomes locekļu atlase, kuru īstenos PKC sadarbībā ar kapitāla daļu turētājiem. Līdz ar to, atbilstoši grozījumiem Kapitālsabiedrību pārvaldības likuma 31.panta desmitajai daļai noteikumu projektā ir noteikta kārtība, kādā notiek koordinācijas institūcijas sadarbība ar kapitāla daļu turētājiem.   1. **Kārtība, kādā informācija par nominācijas procesa norisi, un rezultātiem tiek dokumentēta un publiskota.**   Noteikumu VII. nodaļā ietverta detalizēta kārtība, lai informētu sabiedrību par kapitālsabiedrības valdes vai padomes locekļu kandidātu atlases procesa un kandidātu atbilstības novērtēšanas rezultātiem.   1. **Personāla atlases konsultanta pienākumi un ar to izpildi saistīto izdevumu segšanas kārtība.**   Tāpat izstrādājot noteikumu projektu ņemts vērā, ka ar grozījumiem Kapitālsabiedrību pārvaldības likumā ir noteikts, ka lielo valsts un pašvaldību kapitālsabiedrību valdes un padomes locekļu nominēšanas procesā būs jāpiesaista personāla atlases konsultants.   1. **Tiesiskais regulējums uz nominācijas procesiem, kuri iesākti pirms noteikumu projekta spēkā stāšanās.**   Ar noteikumu projektu paredzēts noteikt, ka izmaiņas tiesiskajā regulējumā, kuras ir noteiktas ar šo noteikumu projektu, nebūs jāpiemēro uz tiem nominācijas procesiem, kuri iesākti līdz noteikumu spēkā stāšanās. Līdz ar to arī uz iesāktajiem padomes locekļu atlases procesiem nebūs jāpiemēro centralizētā atlase. |
| 3. | Projekta izstrādē iesaistītās institūcijas un publiskas personas kapitālsabiedrības | PKC, Baltijas Korporatīvās pārvaldības institūta Latvijas pārstāvniecība |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| |  |  |  | | --- | --- | --- | | 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot PKC un Ministru kabineta tīmekļvietnēs. | | 2. | Sabiedrības līdzdalība projekta izstrādē | Projekts publicēts:  1) PKC tīmekļvietnē, adrese:  http://www.valstskapitals.gov.lv/lv/sabiedribas-lidzdaliba/aktualie-normativo-aktu-un-vadlinju-projekti/  2) Ministru kabineta tīmekļvietnē, adrese: <http://www.mk.gov.lv/content/ministru-kabineta-diskusiju-dokumenti>  Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz 2019.gada 10.oktobrim. | | 3. | Sabiedrības līdzdalības rezultāti | Viedokļi par projektu noteiktajā laika periodā saņemti no Cēsu novada pašvaldības, Rīgas domes Īpašuma departamenta, VAS “Latvijas dzelzceļš”, Baltijas Korporatīvās pārvaldības institūta Latvijas pārstāvniecības. | | 4. | Cita informācija | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kapitāla daļu turētāji, atvasinātas publiskas personas kapitāla daļu turētāji, kapitālsabiedrību padomes, PKC. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidents A. K. Kariņš

Finanšu ministrs J. Reirs

Vīza:

Pārresoru koordinācijas centra vadītājs P.Vilks